Wen pitkos vir koue winteraande | News24
Wen pitkos vir koue winteraande
Twee gelukkige Kouga Express-lesers kan elk een van dié boeke wen met die komplimente van Lapa-uitgewers. Foto: VERSKAF
KRUL die winter op met aangrypende boeke uit die pen van Dibi Breytenbach en Vita du Preez.
Plaasaanvalle? Grondgrypers? Vrediger deur Dibi Breytenbach het dit alles. Die roman handel oor vooroordeel en verborge motiewe.
In een dag verander Willem Maarschalk se lewe onherroeplik. Hy word uitgeroep na 'n koelbloedige moord op 'n onskuldige meisie, gekonfronteer deur 'n woedende skare, en die einste nag nog word die plaasmense wreed aangeval.
Politieke motiewe word aangedui en dit neem nie lank vir die plaaslike polisie om verdagtes uit te wys nie. As regsgeleerde moet Maarschalk teen die oormag van getuienis onpartydig wees.
Breytenbach is self 'n regsgeleerde en werk in die strafhof. Sy weet waaroor sy skryf. Bladsy na bladsy trek sy jou dieper in die hofgeheime, die polisie se ware omgee, die haat van politiekery en die noodsaak van mense om te behoort. Sy neem die leser op 'n bloeddeurdrenkte tog tot diep in die Suid-Afrikaanse Regstelsel.
In haar boek Droomland, gee Vita du Preez aan elke vrou 'n sterk, unieke stem.
Wanneer Ruby Swart se ma onverwags sterf, is sy vasbeslote om haar biologiese pa te vind. Al is dit net om vir die man wat haar ma in die steek gelaat het, en nooit sy dogter se bestaan erken het nie, te sê hoe sy hom verag.
Met harde werk en verbete wilskrag het Ruby vir haar 'n lewe gebou: eers as internasionale model en deesdae as sakevrou.
In haar soeke na die waarheid kruis haar pad met twee mans: Die konserwatiewe dokter Joshua Durant wat haar ma se vertroueling was. Dan is daar Vincent Boonzaaier, haar oorlede ma se enigmatiese buurman wat rillers vir die internasionale mark skryf en 'n kluisenaarsbestaan voer. Reeds met die eerste oogopslag voel Swart 'n gewel-dige aantrekkingskrag vir hom, so asof haar wese hom op 'n primitiewe vlak herken. Swart besef dat onskuldige mense dalk kan seerkry as sy verder krap. Moet sommige geheime nie eerder so bly nie?
Twee gelukkige Kouga Express-lesers kan elk een van dié boeke wen met die komplimente van Lapa-uitgewers.
Epos die naam van die boek wat jy wil wen na kougaexp@media24.co.za, gevolg deur jou naam en van, asook kontaknommer. Die kompetisie begin vandag en eindig om 17:00 op Donderdag 7 Junie.